Reisebricht # 12   22/08/2007   Reise und erster Tag in Magnetic Island       Für Hüt hemer eus vorgnoh rechtzytig ufzstoh. Do das bi dem traumhafte verwache do nid schwer isch, hemmers denn au ighalte und si am 9i uff (das isch rechtzytig =). Mr hän eus jo für Hüt au vorgnoh, alli die inbegriffene Agebot usznutze! =) So simer denn au miteme Gratis-Zmorge in Dag  gstartet. Und das isch sogar no ganz guet gsi, vor allem au mol e Abwechslig zu eusem Müesli. Weme das denn no direkt anere wunderschöne Bucht cha gniesse, findet mes    natürlich nomol besser. Do au Hüt wider super Wätter isch, simmer grad scho in Badhose in de Dag gstartet. Au d'Schnorchelsache und sKayak hemmer grad abgholt. Jez no dSchwimmweste alegge, sBootli ins Wasser schiebe und los chas goh. Wie dr Xeno Müller in sine beschte Zyte simer lospaddlet - Super! Womr denn  nach öbbe 30 Sekunde paddle die erscht Verschufspause gmacht    (I ha immer gseit dr Start isch sWichtigste), und e chli um eus ume ins Wasser gluegt hän, simer meh als nur fasziniert gsi. Mr hän denn au verstande wiso dass si do nüt fürd Taucherbrülle verlange, me brucht nämmlich schlichtweg keini. Das Wasser isch jez also wirklich glasklar. So öbis hemer beidi no nie erläbt. Me hets Gfühl me cha im 2 Meter tiefe Wasser die wisse Sandchörnli zelle - Traumhaft. Mr hän denn  no sone chlini einsami Buecht grad näbe Eusere agstürt und si wirklich nüm usem Stune und Schwärme use cho, die Natur isch unbeschriblich - holy nature". Do wird's eim au widermol so richtig bewusst, wie wunderschön belasseni Natur isch. Do mr mitem Kayak unterwegs gsi si, hemer halt leider keini Föteli choene mache, aber mir werdes wie so vieles glaub für immer im Gedächnis bhalte.   Mr si dere Bucht nochli überd Felse gchragslet und am Strand noch spaziert, bevor mr mit eusem  Dampfer wider ins Meer usepadlet si. Uf eusere Fahrt hemmer denn no schöni farbigi Fisch und verschiedensti Korrallebänk gseh. Isch super gsi. Nochdem mr sKayak zruggbrocht hän ,bin ich denn glich no chli go schnorchle und dAnna het gsünnelet. Sisch au super gsi, aber me het halt alles scho vo obe gseh.   Jez sitze mr grad uf eusem härzige Balkönli, dAnna lernt chli Englisch und ich schrib Reisebricht, näbebi stetigs Wällerusche. Richtig erholsam.   Nocher gönge mr denn no chli ins Internet und hoffe mr chöne no mit dr Heimat Skype". Und fürs Znacht hemmer beschlosse, dass mr ins Restaurant gönge. (me mues sich jo au mol öbbis gönne=)   Morn am Morge heissts denn leider scho wider uschecke. Mr wänd denn aber unbedingt nochli öbis vo dr Insle gseh (es sell vil wili Koalas geh do) drum hämmer plant, dass mr morn 2 Scooter (chlini töffli) miete und chli dInsle gönge go uskundschafte. Wird sicher super luschtig. Und denn am Obe werde  mr mit dr Fähre zrugg nach Townsville fahre und für 1 Übernachtig es Zimmer sueche   Wenns goht mälde mr eus aber Morn no..   Bis denn, ganz liebi Grüess usem Paradies..=)